钦定古今图书集成/明伦汇编/官常典/第223卷 > 韩绛
## 钦定古今图书集成/明伦汇编/官常典/第223卷 > 韩绛

按《宋史》本传：“绛字子华，举进士甲科，通判陈州，直集
贤院，为开封府推官。有男子冷青，妄称其母顷在掖
庭得幸，有娠而出生己，府以为狂，奏流汝州。绛言留
之在外，将惑众，追责穷治。盖其母尝执役宫禁，嫁民
冷绪，生一女乃生青，遂论弃市。历户部判官。江南饥，
为体量安抚使，行便民事数十条。宣州守廖询贪暴”
不法，下吏寘诸理，民大悦。使还，同修起居注，擢右正
言。仁宗谓绛曰：“用卿出自朕，卿凡论事不宜过激，当
存朝廷大体，要令可行，毋使朕为不听谏者。”入内都
知王守中兼判内行省，绛言：判名太重，且国朝以来
未有兼判两省者。诏自今勿复除。道士赵清贶出入
宰相庞籍家，以赂败开封，杖流之，道死，绛言籍讽府
杀之，籍与尹俱谪去，未几复进，绛力争不得，遂解言
职。明年，知制诰，乞守河阳，召判流内铨。河决商湖，用
李仲昌议，开六塔河而患滋甚，命绛宣抚河北。时宰
主仲昌，人莫敢异，绛劾其蠹国害民，罪不可贷，仲昌
遂窜岭表。迁龙图阁学士、知瀛州。欧阳修率同列言
“绛宜在朝廷，瀛非所处也。”留知谏院，纠察在京刑狱，
为翰林学士、御史中丞。帝祷茅山求嗣，绛草祝辞，因
劝帝汰出宫人及限内臣养子，以重绝人之世，皆从之。掖庭刘氏通请谒为奸，绛以告帝，帝曰：“非卿言，朕
无由知。”不数日，出刘氏及他不谨者。真定守吕溱犯
法，从官通章请贳之。绛曰：“法行当自贵者始，更相请
援，则公道废矣。”并劾诸请者，溱遂绌。富弼用张茂实
掌禁兵，绛言：“人谓茂实为先帝子，岂宜用典宿卫？”不
报，阖门待罪，自言不敢复称御史中丞，诏召之。及出，
不秉笏穿朝堂，谏官论之，罢知蔡州。数月，以翰林侍
读学士知庆州。熟羌据堡为乱，即日讨平之。加端明
殿学士、知成都府。张咏镇蜀日，春粜米，秋粜盐，官给
券以惠贫弱。历岁久，权归豪右。中人奉使至蜀，使酒
吏主贸易，因附益以取悦，绛悉奏罢之。召知开封府，
为三司使。请以川、陕职田谷输常平仓，而随其事任、
道里、差次给直。帝叹曰：“众方姑息，卿独不能徇时邪？”
即行之。内诸司吏数干恩泽，绛辄执不可为帝言，身
犯众怒，惧有飞语。帝曰：“朕在藩邸日，颇闻有司以国
事为人情，卿所守固善，何惮于谗？”神宗立，韩琦荐绛
有公辅器，拜枢密副使。始，请建审官西院，掌武臣升
朝者，以息吏奸。神宗尝问天下遗利，绛请尽地力，因
言差役之弊，愿更定其法。役议自此始矣。代陈升之
同《制置三司条例》。王安石每奏事，必曰：“臣见安石所
陈非一，皆至当可用，陛下宜省察。”安石恃以为助。熙
宁三年，参知政事。夏人犯塞，绛请行边，安石亦请往。
绛曰：“朝廷方赖安石，臣宜行。”乃以为陕西宣抚使，既
又兼河东，几事不可待报者，听便宜施行，授以空名
告敕，得自除吏。十二月，即军中拜同中书门下平章
事、昭文馆大学士，开幕府于延安。绛素不习兵事，注
措乖方，选蕃兵为七军，用知青涧城种谔策，欲取横
山，令诸将听命于谔，厚赏犒蕃兵，众皆怨望。又夺骑
兵马以与之，有抱马首以泣者。既城啰兀，又冒雪筑
抚宁堡，调发骚然。已而二城陷，趣诸道兵出援，庆卒
遂作乱。议者罪绛，罢知邓州。明年，以观文殿学士徙
许州，进大学士，徙大名府。七年，复代。王安石相，既颛
处中书，事多稽留不决，且数与吕惠卿争论，乃密请
帝再用安石。安石至，颇与绛异。有刘佐者，坐法免，安
石欲抆拭用佐，绛不可，议帝前未决，即再拜求去。帝
惊曰：“此小事，何必尔？”对曰：“小事尚不伸，况大事乎？”帝
为逐佐。未几，绛亦出知许州。元丰元年，拜建雄军节
度使、知定州，入为西太一宫使。六年，知河南府。夏，大
雨，伊、洛间民被溺者十五六。绛发廪赈恤，环城筑堤，
数月水复至，民赖以免。哲宗立，更镇江军节度使、开
府仪同三司，封康国公，为北京留守。河决小吴，都水
议傍魏城凿渠，东趋金堤，役甚棘。绛言：“功必不成，徒
耗费民力，而使魏人流徙，非计也。”三奏讫罢之。元祐
二年，请老，以司空、检校太尉致仕。明年卒，年七十七，
赠太傅，谥曰“献肃。”绛临事果敢，不为后虑，好延接士
大夫，数荐司马光可用，终以党王安石复得政，是以
清议少之。